Stesen MRT Hospital Kuala Lumpur

Stesen MRT Hospital Kuala Lumpur (HKL) ialah stesen Transit Aliran Deras (MRT) bawah tanah, di Titiwangsa, Kuala Lumpur yang menjadi tempat perkhidmatan MRT Laluan Putrajaya (PYL). Ia terletak di antara Stesen MRT Titiwangsa dan Stesen MRT Raja Uda serta mempunyai kod stesen iaitu PY18. Stesen MRT ini terdiri daripada empat aras iaitu, aras tanah di mana pintu masuk dan keluar stesen berada, aras legar, aras platform dan aras mezanin. Stesen MRT Hospital Kuala Lumpur terdiri daripada tiga pintu masuk dan keluar iaitu A di Hospital Kuala Lumpur, B di Jalan Kuantan dan C di Jalan Maran.

Nama stesen MRT Hospital Kuala Lumpur mula diumumkan pada tahun 2016 dalam sebuah video tayangan rasmi di Youtube, dan dibina dibawah kontrak kerja pembinaan bawah tanah dengan kod stesen awal iaitu S14. Stesen MRT Hospital Kuala Lumpur merupakan sebahagian daripada projek Transit Aliran Deras Lembah Klang (KVMRT) di Lembah Klang dan dibuka rasmi secara rasmi 16 Mac 2023 di bawah pembukaan Fasa 2 laluan tersebut yang melibatkan stesen-stesen di sepanjang jajaran Kampung Batu ke Putrajaya Sentral.

Sejarah 

Pada 15 September 2016, MRT Corp telah mengumukan bahawa stesen Hospital Kuala Lumpur akan menjadi sebahagian daripada cadangan jajaran stesen Laluan Sungai Buloh-Serdang-Putrajaya (kini Laluan Putrajaya), melalui video yang ditayangkan secara rasmi di Youtube, bertajuk "MRT Sungai Buloh-Serdang-Putrajaya (SSP) Line Alignment Video". Stesen MRT Hospital Kuala Lumpur terletak sektor landasan kereta api bawah tanah Laluan Putrajaya. Kod awal untuk pembinaan struktur stesen ini ialah S14, yang di mana merujuk sebagai stesen keempat belas dalam jajaran Laluan Putrajaya.

Stesen ini tertelak di bawah tanah dan merupakan di bawah kontrak kerja pembinaan bawah tanah. Pembinaan struktur stesen termasuk aras legar, platform, pintu stesen dan struktur berkaitan bagi kontrak itu telah dianugerahkan kepada syarikat MMC Gamuda KVMRT (T) Sdn Bhd, pada tahun Mac 2016 dengan jumlah sebanyak RM 15.47 bilion, oleh MRT Corp. Kontrak kerja pembinaan bawah tanah sepanjang  itu, juga merangkumi pembinaan stesen MRT Sentul Barat sehingga stesen MRT Bandar Malaysia Selatan, dengan melalui stesen ini. Pembinaan stesen ini ialah di bawah nanungan projek Transit Aliran Deras Lembah Klang (KVMRT).

Stesen MRT Hospital Kuala Lumpur akan dibuka kepada orang ramai dan memulakan operasinya pada 16 Mac 2023 bersama-sama stesen-stesen Laluan Putrajaya di bawah Fasa 2 yang lain, iaitu dari stesen Kampung Batu sehingga Putrajaya Sentral. Pembukaan MRT Laluan Putrajaya Fasa 2 telah diumumkan pada 23 Disember 2022 oleh MRT Corp. Walaupun begitu, mengikut perancangan asal stesen ini patut dibuka pada Julai 2022, tetapi pembukaannya menghadapi kelewatan lagi dan ditangguhkan pada Januari 2023 akibat sesi ujian set gerabak kereta api mengambil masa lama daripada biasa dan belum selesai.

Ciri-ciri stesen

Pelan dan perkhidmatan stesen 

Stesen MRT Hospital Kuala Lumpur menyediakan perkhidmatan Laluan Putrajaya (PYL), dan terletak di antara stesen Titiwangsa dan Raja Uda. Kod stesen yang rasmi bagi stesen ini ialah PY18.  Stesen ini beroperasi pada jam 6.00 pagi (MST) setiap hari hingga 12:00 tengah malam pada hari bekerja iaitu Isnin–Jumaat dan 11:30 malam pada hari Ahad dan hari cuti. Kekerapan tren tiba di stesen ialah setiap lima ke 10 minit pada hari Isnin–Jumaat dan setiap 10 minit pada hari minggu dan cuti am. 

Stesen ini merupakan stesen bawah tanah dan terbahagi kepada empat pelan struktur iaitu aras tanah menempatkan pintu masuk dan keluar stesen dan hentian sebelah kenderaan bermotor, aras legar menempatkan mesin tiket, pagar tambang, tandas, surau dan kaunter khidmat pelanggan, aras mezanin, dan aras platform yang mempunyai satu platform tengah di atas ruang legar untuk perkhidmatan Laluan Putrajaya. Terdapat dua platform menuju ke terminus laluan; Platform 1 menuju ke Putrajaya Sentral (atau Putrajaya sahaja) manakala Platform 2 pula menuju ke Kwasa Damansara.

Lokasi stesen 
Stesen ini terletak di bawah tanah Jalan Tun Razak, berhampiran dengan Bulatan Jalan Pahang, iaitu persimpangan bulatan Jalan Tun Razak dengan FT 2 (dikenali sebagai Jalan Pahang oleh oleh penduduk sekitar). Mercu tanda sekitar stesen MRT Hospital Kuala Lumpurialah Istana Budaya, Stadium Hoki Antarabangsa Titiwangsa, Stadium Titiwangsa, Taman Tasik Titiwangsa, SK Jalan Kuantan 2, Asrama SMK Seri Titiwangsa, Balai Seni Negara, Pusat Darah Negara, Hospital Kuala Lumpur, Pusat Kokurikulum Jabatan Pendidikan Wilayah Persekutuan Kuala Lumpur, SMK Seri Titiwangsa, Institut Urologi dan Nefrologi Hospital Kuala Lumpur, Jabatan Perubatan Rehabilitasi Hospital Kuala Lumpur, Jabatan Fisioterapi Hospital Kuala Lumpur dan Jabatan X-ray Hospital Kuala Lumpur.

Infrastruktur stesen

Berdasarkan Peta Transit Berintergerasi Lembah Klang yang diterbitkan oleh Rapid KL, Stesen MRT Hospital Kuala Lumpur tidak dilengkapi dengan kemudahan kawasan meletakkan kenderaan berbayar. Tetapi, terdapat kawasan parkir awam yang disediakan di sekitar Hospital Kuala Lumpur. Stesen MRT Hospital Kuala Lumpur dilengkapi dengan kemudahan bagi orang kurang upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, tulisan braille di butang lif dan kaunter rendah untuk pengguna kerusi roda. Selain itu, tandas awam, surau lelaki dan perempuan, pusat perkhidmatan pelanggan, eskalator, tangga turut disediakan bagi memenuhi keperluan dan keselesaan pengguna. Untuk pembelian tiket, pengguna boleh membelinya melalui mesin tiket layan diri.

Pintu stesen 

Stesen MRT Hospital Kuala Lumpur mempunyai tiga pintu masuk dan keluar stesen, yang dikelaskan mengikut abjad iaitu A, B, dan C. Satu daripadanya pembinaanya telah diketepikan dan selebihnya akan dibina serta beroperasi seperti biasa. Pintu A merupakan laluan utama ke Hospital Kuala Lumpur yang menempatkan laluan gerak (atau jalan gerak) sepanjang  telah memudahkan pengguna terutama warga emas dan orang kurang upaya untuk ke Hospital Kuala Lumpur. Sambungan ke stesen MRT Hospital Kuala Lumpur ke Hospital Kuala Lumpur ini dibina di bawah Jalan Tun Razak, jalan raya yang sibuk di Kuala Lumpur.

Rujukan

Pautan luar 
 

Laluan Putrajaya
Stesen RapidKL